กรุงศรีฯสยายปีกเขมร ซื้อธุรกิจไมโครไฟแนนซ์
แบงก์กรุงศรีฯ ซื้อกิจการไมโครไฟแนนซ์ในกัมพูชา รุกซีแอลเอ็มวี
28 ม.ค. 2559

แบงก์กรุงศรีฯ ซื้อกิจการไมโครไฟแนนซ์ในกัมพูชา รุกซีแอลเอ็มวี
นายโนริอากิ โกโตะ กรรมการผู้จัดการใหญ่และประธานเจ้าหน้าที่บริหาร ธนาคารกรุงศรีอยุธยา เปิดเผยว่า ธนาคารบรรลุข้อตกลงในการเข้าซื้อกิจการด้วยการซื้อหุ้นทั้งหมดของบริษัท Hattha Kaksekar Limited (HKL) สถาบันไมโครไฟแนนซ์รายใหญ่ในกัมพูชา โดยการดำเนินการดังกล่าวจะสมบูรณ์เมื่อได้รับอนุมัติจากหน่วยงานที่กำกับดูแล และผู้ถือหุ้นของธนาคาร
“การซื้อหุ้นทั้งหมดของ HKL จะสนับสนุนให้ธนาคารขยายธุรกิจเข้าสู่กัมพูชา ประเทศในกลุ่มซีแอลเอ็มวีที่มีการเติบโตทางเศรษฐกิจสูง”นายโนริอากิ กล่าว
นายฮูท เอียงตง กรรมการผู้จัดการใหญ่และประธานเจ้าหน้าที่บริหาร บริษัท HKL กล่าวว่า การผสานความเชี่ยวชาญของกรุงศรีฯ ในธุรกิจสินเชื่อเพื่อรายย่อยและธุรกิจไมโครไฟแนนซ์จะช่วยให้ HKL พัฒนาสู่การเป็นผู้ให้บริการสินเชื่อไมโครไฟแนนซ์ที่มีขนาดใหญ่ขึ้น